EL Επίσηµη Εφηµερίδα της Ευρωπαϊκής Ένωσης CE 84/937

(2004/C 84 E/1035)

ΓΡΑΠΤΗ ΕΡΩΤΗΣΗ Ρ-1062/04

υποβολή: Christine De Veyrac (PPE-DE) προς την Επιτροπή

(30 Μαρτίου 2004)

Θέμα: Μεταναστευτικές και οικονομικές επιπτώσεις από τη διεύρυνση της Ευρωπαϊκής Ένωσης

Στις 26 Φεβρουαρίου 2004, η Ευρωπαϊκή Επιτροπή παρουσίασε μια νέα μελέτη — που πραγματοποιήθηκε σε συνεργασία με το Ευρωπαϊκό 'Ιδρυμα για τη βελτίωση των συνθηκών διαβίωσης και εργασίας — με θέμα την εξέλιξη των μεταναστευτικών ρευμάτων των εργαζομένων μετά την προσεχή διεύρυνση. Τα συμπεράσματα της μελέτης αυτής δείχνουν ότι, στη διάρκεια των 5 προσεχών ετών, θα μετακινηθεί προς τις χώρες που απαρτίζουν την Ένωση σήμερα, το 1 % περίπου του πληθυσμού των νέων κρατών μελών. Το ποσοστό αυτό αντιστοιχεί, σύμφωνα με την Επιτροπή, σε περίπου 220 000 άτομα ετησίως.

Μπορεί η Επιτροπή να διευκρινίσει εάν διαθέτει αριθμητικές εκτιμήσεις ανά χώρα υποδοχής, και συγκεκριμένα ποιες πρόκειται να είναι οι προβλέψιμες μεταναστευτικές επιπτώσεις της διεύρυνσης της Ένωσης, για τη Γαλλία;

Μπορεί, επίσης, η Επιτροπή να διευκρινίσει τον οικονομικό αντίκτυπο της διεύρυνσης αυτής στην αγορά εργασίας, σε μία χώρα όπως η Γαλλία όπου οι δείκτες ανεργίας βρίσκονται σε ιδιαίτερα υψηλό επίπεδο;

Απάντηση του κ. Dimas εξ ονόματος της Επιτροπής

(30 Απριλίου 2004)

Η μελέτη στην οποία αναφέρεται η αξιότιμη βουλευτής βασίζεται στα αποτελέσματα μιας έρευνας ευρωβαρομέτρου που διενεργήθηκε σε ένα δείγμα πληθυσμού στα μελλοντικά κράτη μέλη και στις υποψήφιες για ένταξη χώρες και η οποία αφορά, μεταξύ άλλων, «τις γνώμες σχετικά με τις προθέσεις» μετανάστευσης κατά τα πέντε επόμενα έτη. Στη βάση αυτή, ο όγκος των 220 000 ατόμων ανά έτος είναι μια ενδεικτική εκτίμηση της πιθανής ετήσιας μεταναστευτικής ροής από τις χώρες αυτές προς τη σημερινή Ένωση. Δεδομένου ότι πρόκειται για δειγματοληπτική έρευνα γνώμης, τα συμπεράσματά της θα πρέπει να ερμηνεύονται με επιφύλαξη. Ωστόσο, τα αποτελέσματα αυτά επιβεβαιώνουν τα αποτελέσματα προηγούμενων μελετών της Επιτροπής (1) σχετικά με τον ποσοτικά περιορισμένο χαρακτήρα των προβλέψιμων μεταναστευτικών ροών από τα νέα προς τα σημερινά κράτη μέλη, αν και οι εκτιμήσεις των μεταναστευτικών κινήσεων που παρέχονται από τις μελέτες αυτές βασίζονται σε στατιστικά μοντέλα και, επομένως, δεν είναι αυστηρά συγκρίσιμες με αυτές που παρουσιάζονται στη μελέτη που ανέφερε η αξιότιμη βουλευτής.

Σύμφωνα με την επικαιροποιημένη μελέτη, ο αριθμός των κατοίκων καταγωγής των χωρών της κεντρικής και ανατολικής Ευρώπης (ΧΚΑΕ) στη Γαλλία ανερχόταν σε περίπου 25 800 το 2001 έναντι 22 000 το 1997, και αντιστοιχεί στο 0,04% του συνολικού πληθυσμού. Οι εκτιμώμενες ροές προς τη Γαλλία προβλέπεται ότι θα είναι 7 000 το 2004 και 9 000 το 2005. Οι μελέτες επιβεβαιώνουν ότι η Γερμανία και η Αυστρία είναι οι πρώτες χώρες προορισμού των μεταναστευτικών ροών προέλευσης των ΧΚΑΕ.

Όσον αφορά τον οικονομικό αντίκτυπο αυτής της διεύρυνσης για την αγορά εργασίας, η Επιτροπή θεωρεί ότι η Ένωση θα πρέπει να αξιοποιήσει πλήρως τη θετική συμβολή της διεύρυνσης για την ευρωπαϊκή οικονομία (2). Εξάλλου, η ανακοίνωση της Επιτροπής με τίτλο «Μετανάστευση, ένταξη και απασχόληση» (3) τόνισε τα θετικά αποτελέσματα της μετανάστευσης για την οικονομική μεγέθυνση και την απασχόληση στην ΕΕ και υπενθύμισε την απουσία απτών στοιχείων που αποδεικνύουν ότι η μετανάστευση θα επιφέρει αύξηση της ανεργίας. Η Επιτροπή θεωρεί ότι η κινητικότητα του εργατικού δυναμικού στο εσωτερικό της Ένωσης καθώς και η βελτίωση της κινητοποίησης του δυναμικού που αντιπροσωπεύει η μετανάστευση είναι κρίσιμης σημασίας ζητήματα για την ανταγωνιστικότητα της ΕΕ και την επίτευξη των στόχων του προγράμματος της Λισσαβόνας.

(1) «The Impact of Eastern Enlargement on Employment and Labour Markets in the EU Member States» («Ο αντίκτυπος της ένταξης στην απασχόληση και τις αγορές εργασίας στα κράτη μέλη της ΕΕ») και η επικαιροποίηση της, «Potential Migration from Central and Eastern Europe into the EU-15 — An Update» («Επικαιροποίηση της δυνητικής μετανάστευσης στην Κεντρική και Ανατολική Ευρώπη»). Η μελέτη και η επικαιροποιημένη έκδοση διατίθενται στη διεύθυνση http://europa.eu.int/comm/employment_social/employment_analysis/impact_en.htm.

(2) COM(2004)29 τελικό.

(3) COM(2003)336 τελικό.